Source: https://uctovnictvo-ropo.dashofer.sk/onb/33/alternativy-sankcneho-rezimu-uniqueidmRRWSbk196FPkyDafLfWAK8yta6ecxB6a9bHIOk_IHWLV4wcZRqCHQ/?uri_view_type=35
Timestamp: 2020-02-23 20:52:08+00:00
Document Index: 9509489

Matched Legal Cases: ['§ 2', '§ 19', '§ 3', '§ 3', '§ 3', '§ 3', '§ 1']

Alternatívy sankčného režimu | Praktický sprievodca účtovníctvom pre obce, rozpočtové, príspevkové a neziskové organizácie
18.4.2019, Ing. Iveta Harušťáková; Mgr. Jozef Sýkora ; MBA, Zdroj: Verlag Dashöfer
3.4.1 Alternatívy sankčného režimu
Finančná disciplína
Pojem „finančná disciplína“ bol zavedený s účinnosťou od 1. 1. 2005 zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „rozpočtové pravidlá verejnej správy“). Finančná disciplína nadväzuje na zákonom č. 303/1995 Z. z. o rozpočtových pravidlách v znení neskorších predpisov uplatňovanú rozpočtovú disciplínu. Finančná disciplína je významovo širšia – vzťahuje sa nielen na hospodárenie s rozpočtovými prostriedkami štátu, obce, vyššieho územného celku, štátneho fondu a rozpočtu Európskej únie vrátane odvodov Európskej únii, ale rovnaký prístup sa uplatňuje na všetky prostriedky, s ktorými hospodária všetky subjekty verejnej správy ako i na tie finančné prostriedky, ktoré subjekty verejnej správy poskytujú ďalším právnickým a fyzickým osobám v rámci svojej pôsobnosti mimo sektor verejnej správy.
Povinnosť dodržiavať finančnú disciplínu sa tak vzťahuje na všetky verejné prostriedky, s ktorými subjekt verejnej správy sám nakladá ako i na tie, ktoré subjekt verejnej správy poskytne:
inému subjektu verejnej správy (v rámci sektora verejnej správy) alebo
mimo sektor verejnej správy iným fyzickým alebo právnickým osobám (poskytnutie verejných prostriedkov napr. nadáciám, neziskovým organizáciám, podnikateľom, rôznym združeniam).
Verejné prostriedky a územná samospráva
Ako sme už uviedli, verejnými prostriedkami sú všetky prostriedky, s ktorými hospodária všetky subjekty verejnej správy (§ 2 písm. a) rozpočtových pravidiel verejnej správy) vrátane tých finančných prostriedkov, ktoré subjekty verejnej správy poskytnú ďalším subjektom verejnej správy (v sektore verejná správa) alebo ďalším právnickým a fyzickým osobám v rámci svojej pôsobnosti mimo sektor verejnej správy (tieto prostriedky sú verejnými prostriedkami až do ich konečného použitia na základe ustanovenia§ 19 ods. 3 RPVS).
Verejná správa je tvorená ústrednou správou, územnou samosprávou a fondmi zdravotného a sociálneho poistenia. Niet pochýb, že územná samospráva je súčasťou sektora verejnej správy a to jej podstatnou súčasťou.
Vo vzťahu k územnej samospráve je teda jednoznačné, že všetky finančné prostriedky, s ktorými nakladajú subjekty územnej samosprávy (podľa § 3 rozpočtových pravidiel verejnej správy ide o obce, vyššie územné celky a nimi zriadené rozpočtové organizácie a príspevkové organizácie), sú verejnými prostriedkami, a preto je nevyhnutné tak s nimi i hospodáriť, nakladať s nimi ako i následne kontrolovať ich použitie.
Územná samospráva v rámci verejnej správy
V súlade s ustanovením § 3 rozpočtových pravidiel verejnej správy subjektmi verejnej správy sú právnické osoby zapísané v registri organizácií vedenom Štatistickým úradom Slovenskej republiky podľa osobitného predpisu a zaradené vo verejnej správe v súlade s jednotnou metodikou platnou pre Európsku úniu, a to v ústrednej správe, v územnej samospráve, vo fondoch sociálneho poistenia a fondoch zdravotného poistenia.
V ústrednej správe sa vykazujú štátne rozpočtové organizácie a štátne príspevkové organizácie, štátne účelové fondy (ďalej len „štátny fond”), Fond národného majetku Slovenskej republiky a Slovenský pozemkový fond. V ústrednej správe sa vykazujú aj verejné vysoké školy a ďalšie subjekty, ktoré sú zapísané a zaradené v registri organizácií.
V územnej samospráve sa vykazujú obce a vyššie územné celky a nimi zriadené rozpočtové organizácie a príspevkové organizácie.
Vo fondoch sociálneho poistenia a fondoch zdravotného poistenia sa vykazuje Sociálna poisťovňa a zdravotné poisťovne.
Pôsobnosť zákona o rozpočtových pravidlách územnej samosprávy
S účinnosťou od 1. januára 2004 sú účinné dva zákony legislatívne upravujúce rozpočtové hospodárenie subjektov verejnej správy a nakladanie s verejnými prostriedkami. Jeden z nich je základným finančným zákonom pre verejnú správu (rozpočtové pravidlá verejnej správy) a druhý má vo vzťahu k nemu postavenie osobitného zákona (zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých predpisov v znení zákona č. 611/2005 Z. z. (ďalej len „rozpočtové pravidlá územnej samosprávy).
V súlade s ustanovením § 3 ods. 2 rozpočtových pravidiel verejnej správy v územnej samospráve sa vykazujú subjekty verejnej správy – obce, vyššie územné celky, rozpočtové organizácie a príspevkové organizácie v zriaďovateľskej pôsobnosti obcí a vyšších územných celkov (VÚC).
Podľa § 3 ods. 3 rozpočtových pravidiel verejnej správy sa na subjekty verejnej správy, ktorými sú obce, vyššie územné celky a nimi zriadené rozpočtové organizácie a príspevkové organizácie, vzťahujú rozpočtové pravidlá verejnej správy, ak osobitný zákon neustanovuje inak (osobitným predpisom sú rozpočtové pravidlá územnej samosprávy).
Rozpočtové pravidlá územnej samosprávy legislatívne neupravujú hospodárenie rozpočtových a príspevkových organizácií zriadených obcou a vyšším územným celkom. V súlade s § 1 ods. 3 rozpočtových pravidiel územnej samosprávy na obce a vyššie územné celky a nimi zriadené rozpočtové a príspevkové organizácie ako súčasti sektora verejnej správy sa vzťahuje osobitný predpis (ktorým voči rozpočtovým pravidlám územnej samosprávy sú zase rozpočtové pravidlá verejnej správy), a to s odchýlkami uvedenými v rozpočtových pravidlách územnej samosprávy.
V rozpočtových pravidlách územnej samosprávy nie je žiadna úprava pre rozpočtové a príspevkové organizácie obcí a vyšších územných celkov, ich zriaďovanie, zmenu a zrušovanie, ako i ich hospodárenie. Z uvedeného vyplýva, že na rozpočtové a príspevkové organizácie obcí a vyšších územných celkov sa v plnej miere uplatňujú rozpočtové pravidlá verejnej správy, pričom tento zákon platí aj pre obce a vyššie územné celky ako súčasti sektora verejnej správy, ak rozpočtové pravidlá územnej samosprávy…